รมว.คลังเร่งหาเอ็มดีแบงก์รัฐ
อภิศักดิ์สั่ง สคร.เร่งเครื่องสรรหาเอ็มดีธนาคารรัฐ ขีดเส้นตายสิ้นปีนี้รู้ผลหวังใช้ขับเคลื่อนเศรษฐกิจ
24 ก.ย. 2558

อภิศักดิ์สั่ง สคร.เร่งเครื่องสรรหาเอ็มดีธนาคารรัฐ ขีดเส้นตายสิ้นปีนี้รู้ผลหวังใช้ขับเคลื่อนเศรษฐกิจ
นายอภิศักดิ์ ตันติวรวงศ์ รมว.คลัง เปิดเผยว่า ได้สั่งการให้สำนักงานคณะกรรมการนโยบายรัฐวิสาหกิจ (สคร.) เร่งเรื่องการสรรหาผู้บริหารรัฐวิสาหกิจที่ยังว่างอยู่ทั้งหมด เพื่อให้ได้คนเข้ามาทำงานภายในสิ้นปีนี้ ได้แก่ ธนาคารเพื่อการส่งออกและนำเข้าแห่งประเทศไทย หรือเอ็กซิมแบงก์ ที่มีการเปิดสรรหาไปรอบแรกแล้วแต่ยังมีปัญหาให้เร่งสรุปว่าจะดำเนินการอย่างไรต่อไป
ทั้งนี้ เช่นเดียวกับการสรรหากรรมการผู้จัดธนาคารอิสลามแห่งประเทศไทย หรือไอแบงก์ รวมทั้งให้เร่งเรื่องการแยกหนี้ดีและหนี้เสียออกจากกัน และการบริหารจัดการทั้งหมดที่จะต้องทำให้เสร็จภายในสิ้นปีนี้
นอกจากนี้ ยังมีธนาคารอาคารสงเคราะห์ (ธอส.) ที่ต้องเปิดสรรหารอบใหม่และการสรรหากรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย หรือเอสเอ็มอีแบงก์ ส่วน นางสาลินี วังตาล ที่มีการใช้มาตรา 44 ประกาศให้ไปเป็นผู้อำนวยการสำนักส่งเสริมวิสาหกิจขนาดกลางและขนาดย่อม หรือ สสว. ก็จะยังคงให้นางสาลินีเป็นประธานเอสเอ็มอีแบงก์ต่อไป เพราะถือเป็นการสนับสนุนการทำงานร่วมกันได้
"เรื่องแบงก์รัฐต้องรีบจัดการเพราะถือเป็นเครื่องมือที่สำคัญในการขับเคลื่อนเศรษฐกิจ จึงสั่งการไปว่าภายในสิ้นปีนี้เรื่องทุกอย่างต้องจบ แต่ก็ยอมรับว่ายาก เพราะคนที่ดี คนเก่ง ก็ไม่ค่อยมีใครอยากมาเป็นผู้บริหารแบงก์รัฐ" นายอภิศักดิ์ กล่าว
อย่างไรก็ตาม ที่ผ่านมาธนาคารเฉพาะกิจของรัฐว่างเว้นผู้บริหารมานาน โดยเฉพาะเอ็กซิมแบงก์ที่ไร้กรรมการผู้จัดการ (เอ็มดี) มานานกว่า 1 ปีแล้ว หากไม่เร่งสรรหาก็จะทำให้ภารกิจการปล่อยกู้เพื่อรองรับการเปิดเสรีอาเซียนสำหรับผู้ประกอบการเอสเอ็มอีรายเล็กและรายกลางเกิดสะดุดได้ รวมทั้งการสนับสนุนสินเชื่อการค้าในเขตเศรษฐกิจพิเศษชายแดนตามนโยบายของรัฐบาล
สำหรับที่ผ่านมาได้มีการสรรหาผู้รับตำแหน่งเอ็มดีจนมาถึงโค้งสุดท้ายแล้ว แต่ติดที่คุณสมบัติบางอย่างของผู้ได้รับการสรรหา ซึ่งต้องรอให้กระทรวงการคลังตัดสินใจว่าจะอนุโลมให้รับตำแหน่งไปก่อน เพื่อให้การดำเนินงานของเอ็กซิมแบงก์ขับเคลื่อนได้ หรือจะต้องเริ่มสรรหากันใหม่
อย่างไรก็ดี ไอแบงก์มีการประกาศรับสมัครหลายครั้ง จนล่าสุดมีผู้ผ่านการสัมภาษณ์จำนวนหนึ่ง แต่จนถึงบัดนี้ก็ยังไม่มีการประกาศชื่อผู้ที่ได้รับการคัดเลือกสำหรับเอสเอ็มอีแบงก์ เนื่องจาก นายสุพจน์ อาวาส เพิ่งยื่นใบลาออกจากกรรมการ ผู้จัดการ มีผลวันที่ 31 ส.ค.ที่ผ่านมา จึงอยู่ระหว่างกระบวนการตั้งคณะกรรมการสรรหา